**Sabine Bourgey**, nada en Boulogne-Billancourt, nos Altos do Sena, é unha numismática francesa experta no comercio de moedas e autora de diversas publicacións sobre este tema. Desde 1993, dirixe a compañía familiar Bourgey, fundada en París en 1895 polo seu avó.

Raíces familiares
-----------------

As orixes coñecidas da familia levan a 1610, a un establecemento de ferrería establecido no departamento de Isère. Étienne Bourgey, o avó de Sabine, desprazouse a París para crear alí un gabinete de numismática en 1895, e sábese que en 1907 xa se atopaba no número 7 da rúa Drouot, onde mantén a súa sede actual. A compañía tivo un grande éxito, en parte grazas ao numismático estadounidense Archer Huntington, daquela presidente da *American Numismatic Society*, que foi un dos seus principais clientes antes da I guerra mundial. Émile Bourgey, o seu fillo, retomou o gabinete despois da II guerra, en 1946, e chegou a se converter nun gran experto en grandes poxas numismáticas.

Traxectoria
-----------

Sabine Bourgey, filla de Émile Bourgey, graduouse en Historia na Sorbona e en Dereito na Universidade Panthéon-Assas. En 1982 doutorouse na Sorbona (*Paris IV*) cunha tese sobre os tesouros monetarios dos séculos V e VI en Italia (*Les trésors de monnaies en Italie aux Ve et VIe siècles*).

Realizou diversas reportaxes acompañando, a partir de 1985, as expedicións estadounidenses na procura de de galeóns españois como o *Nuestra Señora de las Maravillas*, afundido nas costas das Bahamas en 1656. Sobre este asunto publicou dúas monografías, unha en 1988 (*Trésors, archives secrètes*) e outra en 1996 (*Trésors, légendes et réalités*), esta última premiada en 1997 pola Asociación Internacional de Numismáticos Profesionais.

Á morte do seu pai en 1993, socedeuno na xerencia da compañía familiar e introduciuse no mundo das grandes vendas pública de moedas, sen esquecer as publicacións, con diversos traballos sobre a arte na moeda, algúns deles en colaboración con Georges Depeyrot e con Jean-Luc Desnier.

Transcendendo o ámbito numismático, a partir de 2001, publicou varios traballos sobre temática social e mesmo fixo unha incursión na novela, con *Le trésor de la rue Mouffetard* (2012), editada pola súa propia editorial, *Éditions Bourgey*. En maio de 2018 publicou a súa segunda novela: *Fatale sélection*.

Sabine Bourgey foi vicepresidenta do Sindicato Nacional de Anticuarios de Francia entre 2004 e 2013; forma parte do *Conseil des Ventes Volontaires* desde 2011 e é vicepresidenta da *Compagnie Nationale des Experts* desde 2015. En 2001 Creou o Premio SNA, do libro de arte, no seo do Sindicato Nacional de Anticuarios.

Bourgey é membro do Comité de Ética de Canal+ Francia desde novembro de 2017.

Publicacións
------------

Estas son as publicacións de Sabine Bourgey ao longo da súa traxectoria como autora:

### Monografías

* (1982): *Les monnaies françaises.* Éd. Ouest-France. ISBN 978-2858824618
* (1986): *Les monnaies romaines*. Éd. Ouest-France. ISBN 978-2737300035
* (1988): *Trésors, archives secrètes*. Éd. Errance. ISBN 9782903442767
* (1991): *La République romaine. Fonds Bourgey* (con G. Depeyrot). Éd. Errance. ISBN 978-2903442842
* (1994): *L'Empire romain. Fonds Bourgey* (con G. Depeyrot e J-L. Desnier). *Tome I* (*31 av. JC - 96 ap. JC). Tome II (96-235 ap. JC). Éd. Errance.* ISBN 978-2877720700 / ISBN 978-2877720717
* (1996): *Trésors, légendes et réalités*. Éd. de L’Amateur. ISBN 9782859172046
* (2001): *Héritages, Tabous, Rêves et réalités.* Éd. Horay. ISBN 9782705803063
* (2003): S*ucre et sel, histoire de poudres blanches*. Éd. Horay. ISBN 9782705803605
* (2006): *Le Grand Livre du petit coin* (con S. Horay). Éd. Horay. ISBN 9782705804534
* (2009): *L'Art et la manière d'avoir de la chance.* Éd. du Cherche Midi. ISBN 9782749111643
* (2012): *Sous le signe du métal. Histoire d’une famille du marché de l’art*. Éd. Bourgey. ISBN 9782902617029

### Novela

* (2012): *Le Trésor de la rue Mouffetard*. Éd. Bourgey. ISBN 978-2902617036
* (2018): *Fatale sélection Arquivado 04 de xuño de 2020 en Wayback Machine.*. Éd. Lucien Souny. ISBN 978-2848866741

Notas
-----

1. 1 2 3 4 5 6 7 8  "Sabine Bourgey: biographie". *Société des Gens de Lettres*.
2. 1 2 3 4  "Depuis 1895...". *Sabine Bourgey Numismatique*.
3. ↑  Biografía de Huntington, como membro da *American Numismatic Society*.
4. ↑  "IAPN-Book Prize". No sitio web de IAPN-AINP.
5. 1 2  Véxase a sección "Publicacións".
6. ↑  "Conseil d'Administration Arquivado 20 de febreiro de 2020 en Wayback Machine.". *Compagnie Nationale des Experts*.
7. ↑  "Le Prix SNA du livre d'art Arquivado 08 de febreiro de 2020 en Wayback Machine.". *Syndicat National des Antiquaires*.
8. ↑  "Sabine Bourgey: bibliographie". *Société des Gens de Lettres*.
9. ↑  "Bourgey, Sabine". *WorldCat*.

Véxase tamén
------------

### Ligazóns externas

* Sitio web de *Sabine Bourgey Numismatique*